Nõukogu otsus,

14. oktoober 1988,

mis käsitleb osoonikihi kaitsmist käsitleva Viini konventsiooni ja osoonikihti kahandavate ainete Montreali protokolli sõlmimist

(88/540/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 130s,

võttes arvesse komisjoni ettepanekut,

võttes arvesse Euroopa Parlamendi nõusolekut, [1]

võttes arvesse majandus- ja sotsiaalkomitee arvamust [2]

ning arvestades, et:

ühendus ja mitmed selle liikmesriigid sõlmisid 22. märtsil 1985 osoonikihi kaitsmist käsitleva Viini konventsiooni;

on kindlaks tehtud, et teatavate klorofluorosüsinikute ja haloonide jätkuv väljalaskmine käesolevas mahus põhjustab osoonikihile tõenäoliselt märkimisväärset kahju; valitseb rahvusvaheline konsensus selle osas, et selliste ainete tootmist ja tarbimist on vaja märkimisväärselt vähendada; otsustega 80/372/EMÜ [3] ja 82/795/EMÜ [4] nähakse ette kontrollimised, mis on piiratud mõjuga ja mis hõlmavad ainult kahte sellist ainet (CFC 11 ja CFC 12);

osoonikihi kaitsmist käsitleva Viini konventsiooni lisaprotokolli, osoonikihti kahandavate ainete Montreali protokolli osas peeti läbirääkimised ning see võeti vastu 16. septembril 1987; protokollile kirjutas alla ühendus ja mitmed selle liikmesriigid;

keskkonna kaitsmiseks, tugevdamiseks ja parandamiseks on vaja jõustada Viini konventsioon ja Montreali protokoll, mis põhineb ennetusmeetmete põhimõttel vältimaks täiendavat kahju osoonkihile, ning samuti teaduslikke ja tehnilisi andmeid, mida selle vastuvõtmise ajal kohaldati;

selleks peab ühendus nimetatud konventsiooni ja protokolli heaks kiitma;

eelkõige on vajalik, et ühendus oleks protokolli lepinguosaline, kuna teatavaid protokolli sätteid on võimalik ellu viia ainult juhul, kui ühendus ja kõik ühenduse liikmesriigid on protokolli lepinguosalised;

selleks, et viia nõuetekohaselt ellu kõiki konventsioonis ja protokollis sätestatud kohustusi, peaksid ka kõik liikmesriigid olema lepinguosalised;

lisaks sellele kohaldatakse protokolli teatavaid sätteid, eelkõige selle artikli 2 lõike 8 sätteid ühenduses ainult juhul, kui kõik liikmesriigid selle protokolliga liituvad;

kõik liikmesriigid peaksid võimalikult kiiresti konventsiooniga ühinema ja protokolli ratifitseerima selleks, et ühendus ja liikmesriigid saaksid võimalikult üheaegselt üle anda kinnitamis-, vastuvõtmis-, ratifitseerimis- või ühinemiskirja,

ON VASTU VÕTNUD KÄESOLEVA OTSUSE:

Artikkel 1

Käesolevaga kiidetakse ühenduse nimel heaks osoonikihi kaitsmist käsitlev Viini konventsioon ja osoonikihti kahandavate ainete Montreali protokoll.

Konventsiooni ja protokolli tekst on esitatud käesoleva otsuse I lisas.

Artikkel 2

Nõukogu eesistuja annab ühenduse nimel osoonkihi kaitsmist käsitleva Viini konventsiooni ja osoonikihti kahandavate ainete Montreali protokolli kinnitamisaktid Ühendatud Rahvaste Organisatsiooni peasekretärile hoiule vastavalt Viini konventsiooni artiklile 13, koostoimes osoonikihti kahandavate ainete Montreali protokolli artiklitega 14 ja 16.

Samal ajal annab eesistuja käesoleva otsuse II lisas sätestatud pädevust tõendava deklaratsiooni vastavalt osoonkihi kaitsmist käsitleva Viini konventsiooni artikli 13 lõikele 3, koostoimes osoonikihti kahandavate ainete Montreali protokolli artikliga 14.

Artikkel 3

1. Liikmesriigid, mis ei ole seda veel teinud, võtavad hiljemalt 31. oktoobriks 1988 vajalikud sammud, et ühendus ja liikmesriigid saaksid võimalikult üheaegselt anda hoiule osoonikihi kaitsmist käsitleva Viini konventsiooni kinnitamis-, vastuvõtmis-, ratifitseerimis- või ühinemiskirja.

Liikmesriigid teatavad komisjonile võimalikult kiiresti oma otsusest konventsiooniga liituda või see ratifitseerida või nende menetluste arvatava lõpetamise kuupäeva. Komisjon sätestab koostöös liikmesriikidega nende dokumentide üheaegse hoiuleandmise kuupäeva, mis peab jääma igal juhul enne 1. jaanuari 1989.

2. Liikmesriigid võtavad enne 1. jaanuari 1989 vajalikud sammud, et ühendus ja liikmesriigid saaksid võimalikult üheaegselt anda hoiule osoonikihti kahandavate ainete Montreali protokolli kinnitamis-, vastuvõtmis-, ratifitseerimis- või ühinemiskirja.

Liikmesriigid teatavad komisjonile enne 1. novembrit 1988 oma otsusest protokoll ratifitseerida või ratifitseerimismenetluste arvatava lõpetamise kuupäeva. Komisjon sätestab koostöös liikmesriikidega nende dokumentide üheaegse hoiuleandmise kuupäeva, mis peab jääma igal juhul enne 1. jaanuari 1989.

Artikkel 4

Käesolev otsus on adresseeritud liikmesriikidele.

Luxembourg, 14. oktoober 1988

Nõukogu nimel

eesistuja

V. Papandreou

[1] EÜT C 187, 18.7.1988, lk 46.

[2] EÜT C 208, 8.8.1988, lk 3.

[3] EÜT L 90, 3.4.1980, lk 45.

[4] EÜT L 329, 25.11.1982, lk 29.

--------------------------------------------------